रैली में भावुक हुए आजम खान तो जया प्रदा ने कसा तंज, कहा- यह तो सिर्फ महिलाओं का अभिशाप...  
रामपुर में आजम खान पर बरसीं जया प्रदा
कहा- यह सब महिलाओं का अभिशाप है
रामपुर से सांसद हैं आजम खान
भारतीय जनता पार्टी (BJP) नेता जया प्रदा ने रामपुर से सांसद आजम खान पर निशाना साधा है. उन्होंने कहा कि यह तो महिलाओं के आंसू का अभिशाप है, एक रैली में ही क्या अब तो उन्हें हर रैली में ऐसे ही रोना पड़ेगा. वह हमेशा मुझे एक अच्छी अभिनेत्री बताते थे लेकिन अब वह क्या कर रहे हैं? जया प्रदा ने यह बात रामपुर में कही. बता दें कि रामपुर से सांसद आजम खान ने कुछ दिन पहले ही एक रैली को संबोधित करते हुए यह कहते हुए रो पड़े थे कि अब उनपर बकरे और मुर्गियां चुराने को लेकर मामला दर्ज किया जा रहा है.
उन्होंने कहा था कि शरीफों की इज्जत वो लोग उतारेंगे? लोग रास्ते बताएंगे? ऐसे लोग, अपने आपको देवी—देवता बनाएंगे? हमारे मरे हुए मां—बाप तीन दिन तक टेलीविजन पर डिस्कस होंगे? देखा आपने, अंजाम क्या हुआ? कितनी दौलत खर्च हुई, कितनी ताकत लगाई गई. कहते थे कि आजम खान जीत गया तो जड़ से नाक निकल जाएगी.''
आजम खान ने कहा था ''क्या हम इतने बुरे हैं, सिर्फ इसलिए कि हम बच्चों को पढ़ाना चाहते हैं. हम बच्चों के हाथ में कलम देना चाहते हैं. हम उन्हें एक बाइज्जत जिंदगी देना चाहते हैं? लोग सिर्फ हमारे बच्चों से साइकिल के पंक्चर जुड़वाना चाहते हैं, हम चाहते हैं कि वे बच्चे भी कुर्सियों पर बैठें.''
लोकसभा चुनाव में बीजेपी की प्रत्याशी जया प्रदा को पराजित करने वाले खान ने चुनाव के दौरान भी अपनी प्रतिद्वंद्वी पर अभद्र टिप्पणी की थी. इसकी वजह से चुनाव आयोग ने उनके चुनाव प्रचार करने पर 72 घंटे के लिए रोक लगा दी थी.